અમરથોળ દરવાજાની બહાર નીકળતાં ડાબી બાજુ બીજું એક પ્રાચીન મંદિર છે. હાલમાં જે પડી જઈ ખંડેર જેવું બની ગયું છે. આ મંદિરની બાંધણી અને કોતરકામ ઘણાં જ ઊંચા પ્રકારનાં છે. તેમાં પાંચ નાની દેરીઓ છે. હાલતમાં તો તે પણ ઘણીખરી પડી ગયા જેવી થઈ ગઈ છે. આ દેરીઓની ચારે બાજુ તેમજ મંદિરના થાંભલાઓ ઉપર વારાહ, નૃસિંહ વગેરે વિષ્ણુના અવતારોનાં ચિત્રો કોતરેલાં છે. એક ઠેકાણે નવ ગ્રહ કોતર્યા છે. આથી તે કોઈ વૈષ્ણવ મંદિર હશે એમ જણાય છે. આ મંદિરની બાંધણી અને કારીગરી ઉપરથી માલૂમ પડે છે કે તે એક માળનું હશે તેમજ મોડામાં મોડું તેરમા કે ચૌદમા સૈકામાં બંધાયું હશે.